कोरोना अपडेट: देश में 24 घंटों में 2,541 नए मामले, 30 मरीज़ों की मौत
दिल्ली: स्वास्थ्य मंत्रालय द्वारा आज सोमवार, 25 अप्रैल को जारी आंकड़ों के अनुसार देश में आज लगातार तीसरे दिन भी कोरोना के ढाई हज़ार से ज़्यादा यानी 2,541 नए मामले सामने आए हैं | पिछले 6 दिनों से देश में कोरोना के औसतन 2,427 मामले रोज़ सामने आ रहे हैं | वहीं दिल्ली की बात करें तो, दिल्ली में पिछले 5 दिनों से कोरोना के औसतन 1,039 मामले सामने आए हैं | और दिल्ली में अब एक्टिव मामलों की संख्या बढ़कर चार हज़ार के क़रीब हो गयी है |
दिल्ली में कोरोना के बढ़ते मामलों के बीच एक और चिंता में डालने वाली खबर सामने आई है | मीडिया रिपोर्ट के मुताबिक दिल्ली में ओमिक्रॉन के BA.2 वेरिएंट से संक्रमित पहले मरीज का मामला सामने आया है | अधिकारियों ने ओमिक्रॉन के BA.2 वेरिएंट के मामले की पुष्टि की है | वहीं एक्सपर्ट्स का कहना है की ये नया स्ट्रेन ओमिक्रॉन से भी ज्यादा तेजी से फैलता है |
दुनिया भर में ओमिक्रॉन के दो वेरिएंट BA.1 और BA.2 सामने आ चुके हैं | पिछले दिनों देश में ओमिक्रॉन के वेरिएंट BA.1 और BA.2 के क्रॉस वेरिएंट XE के मिलने की बात सामने आयी थी | हालांकि XE वेरिएंट के मिलने की बात की आधिकारिक तौर पर पुष्टि नहीं की गयी थी | वहीं दिल्ली में पिछले दिनों कोरोना के मामलों में बढ़ोतरी को देखते हुए, दिल्ली आपदा प्रबंधन प्राधिकरण ने टेस्टिंग तेज करने पर जोर दिया था | और इस दौरान जीनोम सीक्वन्सिंग से पता चला कि दिल्ली में ओमिक्रॉन का ये नया सब-वेरिएंट दस्तक दे चुका है |
स्वास्थ्य अधिकारी ओमिक्रॉन के BA.2 सब-वेरिएंट के मामलों और संक्रमण की दर पर नजर बनाए हुए हैं | हालांकि दिल्ली सरकार का इस मामले में अभी तक कोई बयान सामने नहीं आया है | विशेषज्ञों का कहना है कि BA.2 सब-वेरिएंट, ओमिक्रॉन से ज्यादा संक्रामक है | हालांकि दुनियाभर में ऐसा कोई मामला सामने नहीं आया है जहां इस नए वेरिएंट से किसी गंभीर इंफेक्शन का पता चला हो |
वहीं कल रविवार को प्रधानमंत्री नरेंद्र मोदी ने कोरोना के बढ़ते खतरे को देखते हुए राज्य सरकारों को सतर्क किया है | साथ ही आने वाले दिनों में अक्षय तृतीया, ईद, भगवान परशुराम की जयंती और वैशाख बुद्ध पूर्णिमा जैसे पर्व हैं। ऐसे में बढ़ते कोरोना संक्रमण को देखते हुए सतर्क रहने की जरूरत है। पीएम मोदी ने देशवासियों से सतर्क रहने, मास्क पहनने, उचित दूरी का पालन करने और लगातार हाथ धोने रहने जैसे उपायों का पालन करने की अपील की है |
इसके अलावा देश भर में बीते दिन कोरोना से 30 मरीज़ों की मौत हुई है | जिनमे से 24 मरीज़ों की मौत केरल में हुई, उत्तर प्रदेश और महाराष्ट्र में 2-2 मरीज़ों की मौत हुई और एक-एक मरीज़ की मौत दिल्ली और मिज़ोरम में हुई है | हालांकि इस बीच देश भर में कोरोना से पीड़ित 1,862 मरीज़ों को ठीक किया गया है। और एक्टिव मामलों में 649 मामलों की बढ़ोतरी हुई है |
देश में अब कोरोना संक्रमण के मामलों की संख्या बढ़कर 4 करोड़ 30 लाख 60 हज़ार 86 हो गयी है। जिनमें से अब तक 5 लाख 22 हज़ार 223 लोगों की मौत हो चुकी है। वहीं देश में कोरोना से पीड़ित 98.75 फ़ीसदी यानी 4 करोड़ 25 लाख 21 हजार 341 मरीज़ों को ठीक किया जा चुका है। और एक्टिव मामलों की संख्या बढ़कर 0.04 फ़ीसदी यानी 16 हज़ार 522 हो गयी है।
स्वास्थ्य मंत्रालय की ताजा जानकारी के अनुसार देश में कोरोना वैक्सीन की अब तक 1 अरब 87 करोड़ 71 लाख 95 हज़ार 781 डोज दी जा चुकी हैं। जिनमें से 3 लाख 64 हज़ार 210 वैक्सीन की डोज पिछले 24 घंटों में दी गयी है।
भारतीय आयुर्विज्ञान अनुसंधान परिषद (ICMR) द्वारा जारी आंकड़ों के अनुसार कोरोना के 83 करोड़ 50 लाख 19 हज़ार 817 सैंपलों की जांच की जा चुकी है। जिनमें से 3 लाख 2 हज़ार 115 सैंपलों की जांच पिछले 24 घंटों में हुई है।
राज्यवार कोरोना के नये मामले
देश में पिछले 24 घंटों में कोरोना के 2,541 नए मामले दर्ज किए गए हैं। जिनमें दिल्ली से 1,083 मामले, हरियाणा से 417 मामले, केरल से 281 मामले, उत्तर प्रदेश से 212 मामले, महाराष्ट्र से 144 मामले, मिज़ोरम से 107 मामले, कर्नाटक से 60 मामले, तमिलनाडु से 52 मामले, पश्चिम बंगाल से 41 मामले, तेलंगाना और पंजाब से 21-21 मामले, राजस्थान से 15 मामले, गुजरात, जम्मू कश्मीर और उत्तराखंड से 12-12 मामले सामने आए हैं।
साथ ही, ओडिशा और चंडीगढ़ से 9-9 मामले, मध्य प्रदेश और गोवा से 6-6 मामले, हिमाचल प्रदेश से 4 मामले, आंध्र प्रदेश और पुडुचेरी से 3-3 मामले, छत्तीसगढ़, बिहार, असम, झारखण्ड और मणिपुर से 2-2 मामले और एक मामला लद्दाख से सामने आया है | बीते दिन त्रिपुरा, मेघालय, अरुणाचल प्रदेश, सिक्किम, नागालैंड, लक्षद्वीप, अंडमान और निकोबार द्वीप समूह और दादरा नगर हवेली और दमन दीव से कोई मामला सामने नहीं आया है।
अपने टेलीग्राम ऐप पर जनवादी नज़रिये से ताज़ा ख़बरें, समसामयिक मामलों की चर्चा और विश्लेषण, प्रतिरोध, आंदोलन और अन्य विश्लेषणात्मक वीडियो प्राप्त करें। न्यूज़क्लिक के टेलीग्राम चैनल की सदस्यता लें और हमारी वेबसाइट पर प्रकाशित हर न्यूज़ स्टोरी का रीयल-टाइम अपडेट प्राप्त करें।
hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva awa_Deva hin_Deva